डोगरी कविता दिएं 52 कताबें चा चार संकनल न ते 48 बक्ख-बकख कविएं दिआं कताबां। संकलन, इक्क साहित्य अकादेमी नै छापेआ-‘अजकणी डोगरी कवता’ ते त्रै जम्मूं कश्मीर कल्चरल अकैडमी नैं छापे न-‘आजादी पैह्‌ले दी डोगरी कविता’, ‘आजादी दे बाद दी डोगरी कविता’ ते ‘चंदी मढ़ोइआं औंसियां, सुन्ने मढ़ोए बोल’ नाँ कन्ने तालमिआं डोगरी गजलां। पैह्‌ले संकलन दा संपादन नीलाम्बर देव शर्मा ते ओम गोस्वामी होरें कीता ऐ, दूऐ ते चौथे दा संपादन ओम गोस्वामी नै कीता ते त्रीए दा वेदपाल दीप होरें। ‘अजकणी डोगरी कवता’ इच इक्किएं अजकणें डोगरी कविएं दिआं चोनमिआं रचनां न। ‘आजादी पैह्‌ले दी डोगरी कविता’ इच 1675 ते 1947 बछकार होए 28 कविएं दा परिचय ते उन्दिएं रचनाएं दे किश नमूने दित्ते गेदे न ; इन्दे’चा 15 कवि पहले छपीदिएं किस कताबें’च बी शामल कीते गेदे न, पर 13 कवि पैहली आरी पेश कीते गे न जिन्दे’च मैहता मथरा दास, संतराम शास्त्री ते कांगड़ें दे पहाड़ गांधी बाबा काशीराम प्रमुख न। इनें तेरेंह कविएं दे जोड़ कन्ने डोगरी कविता दी लम्मी परम्परा’च किश गुआची दिआं कड़िआं जुड़दिआं न।